ועדת הכנסת, כנסת 15, פרוטוקול מספר 286, 2002-02-20 11:45

חברי הוועדה: זאב בוים יצחק גאגולה זהבה גלאון אילן גילאון משה גפני עבד-אלמאלכ דהאמשה נסים זאב נעמי חזן חיים כץ יצחק סבן אופיר פינס-פז יאיר פרץ מוסי רז

קצרנית: 1.

קצרנית: קביעת ועדות לדיון בהצעות חוק

יוסי כץ: בוקר טוב.

יוסי כץ: אני מתכבד לפתוח את ישיבת הוועדה.

יוסי כץ: על סדר היום קביעת ועדות לדיון בהצעות חוק.

יוסי כץ: הצעת חוק חופש המידע (תיקון – חברה בת של תאגיד עירוני), התשס"ב- 2000 של חברת הכנסת יהודית נאות וקבוצת חברי כנסת.

יוסי כץ: נשמעו הצעות להעביר את הצעת החוק לדיון בוועדת החוקה, חוק ומשפט או בוועדת הפנים ואיכות הסביבה.

יוסי כץ: הוצע בוועדת הכנסת כי תוקם ועדה משותפת חוקה-פנים, לגבי ראשות הוועדה טרם סוכם.

אופיר פינס-פז: בשביל מה ועדה משותפת?

אופיר פינס-פז: זה נראה לי מתאים יותר לוועדת הפנים.

יוסי כץ: פנים, אתה אומר?

אופיר פינס-פז: בוודאי.

יוסי כץ: ארבל?

ארבל אסטרחן: פנים?

ארבל אסטרחן: בסדר.

יוסי כץ: אוקי.

יוסי כץ: לפי הצעת יושב ראש ועדת החוקה, אם חברת הכנסת נאות לא תביע התנגדות – זה ילך לוועדת הפנים.

אופיר פינס-פז: רגע.

אופיר פינס-פז: מה הנושא של זה בדיוק?

ארבל אסטרחן: החלטת הוראות של חוק חופש המידע גם על חברות בת של תאגידים עירוניים.

אופיר פינס-פז: אין בעיה.

יוסי כץ: אוקי.

יוסי כץ: ועדת הפנים.

יוסי כץ: מי בעד? - ירים את ידו.

יוסי כץ: מי נגד?

יוסי כץ: – אין.

יוסי כץ: עובר לוועדת הפנים במקום ועדה משותפת.

יוסי כץ: הלאה.

יוסי כץ: הצעת חוק לתיקון פקודת הראיות של חבר הכנסת אמנון רובינשטיין – חוקה.

יוסי כץ: אז ועדת חוקה, חוק ומשפט, מי בעד – ירים את ידו.

זאב בוים: מי הציע אחרת?

יוסי כץ: הציעו עבודה ורווחה במליאה, אינני יודע למה.

זאב בוים: לא, לא.

יוסי כץ: רצו לטרפד את זה, כנראה.

זאב בוים: חוקה, חוקה.

יוסי כץ: מי בעד חוקה ירים את ידו.

יוסי כץ: מי נגד?

יוסי כץ: – אין.

יוסי כץ: חוקה.

יוסי כץ: הצעת חוק שידור משחק כדורגל (תיקוני חקיקה), של חבר הכנסת חיים כץ.

יוסי כץ: הצעות – לוועדת הכלכלה.

יוסי כץ: או חינוך?

חיים כץ: חינוך.

חיים כץ: יש שם כבר חוק דומה.

יוסי כץ: נודע לי שוועדת החינוך דנה כבר בחוק דומה של חבר הכנסת אבו וילן.

זאב בוים: חינוך, חינוך.

יוסי כץ: מי בעד ועדת החינוך, ירים את ידו.

יוסי כץ: מי נגד?

יוסי כץ: – אין.

יוסי כץ: ועדת חינוך.

יוסי כץ: הצעת חוק העמותות (תיקון – פיקוח ואכיפה) של חבר הכנסת וילן.

יוסי כץ: לוועדת הכלכלה או לוועדת הפנים ואיכות הסביבה?

זאב בוים: כלכלה.

ארבל אסטרחן: חוק העמותות זה בוועדת הפנים.

יוסי כץ: פנים.

יוסי כץ: מי בעד ועדת הפנים ירים את ידו.

יוסי כץ: מי נגד?

יוסי כץ: – אין.

יוסי כץ: ועדת הפנים.

יוסי כץ: 2.

יוסי כץ: בקשה להקדמת הדיון בהצעות חוק: בקשת חה"כ אילן גילאון להקדמת הדיון בהצעת חוק הפיקוח על מצרכים ושירותים (תיקון – שכר דירה בשקלים חדשים), התשס"ב-2002 – פ/3443, בקריאה טרומית בקשת חה"כ יאיר פרץ להקדמת הדיון בהצעת חוק הפיקוח על מצרכים ושירותים (תיקון – שכר דירה בשקלים חדשים), התשס"ב-2002 – פ/3477, בקריאה טרומית הצעת חה"כ אופיר פינס-פז להקדמת הדיון בהצעת חוק השכרת דירה ומכירתה בשקלים חדשים, התשס"ב-2002 – פ/3479, בקריאה טרומית

יוסי כץ: אנחנו עוברים הלאה להצעות – יש לנו תשעה חברי ועדה קבועים?

אתי בן-יוסף: נבדוק.

יוסי כץ: תבדקו.

אתי בן-יוסף: יש לנו חמישה חברי ועדה קבועים נוכחים.

זאב בוים: מה זה קבועים?

זאב בוים: אין ממלאי מקום לקבועים?

אתי בן-יוסף: יש, אבל בהצבעה חייבים קוורום של תשעה קבועים, לא ממלאי מקום.

יוסי כץ: לא עשיתם גיוס?

זאב בוים: מי המציעים פה?

אופיר פינס-פז: צריך לנמק.

אופיר פינס-פז: בוא ננמק קודם.

ארבל אסטרחן: לנמק אפשר.

יוסי כץ: אוקי.

יוסי כץ: ינמקו חברי הכנסת – לפי סדר ההצעות.

יוסי כץ: ראשון – חבר הכנסת אילן גילאון מנמק מדוע הצעה זו דחופה.

יוסי כץ: הצעת חוק הפיקוח על מצרכים ושירותים (תיקון – שכר דירה בשקלים חדשים).

יוסי כץ: בבקשה.

יוסי כץ: למה זה דחוף?

יוסי כץ: מה יקרה אם מחר בבוקר המדד יתחיל לעלות והדולר ירד או יוקפא?

יוסי כץ: למה לא להצמיד ליורו?

יוסי כץ: תודה.

יוסי כץ: בבקשה.

אילן גילאון: אדוני, קודם כל, לא צריך להצמיד ליורו ולא להצמיד לין ולא להצמיד לשום דבר.

אילן גילאון: יש גם נימוק פטריוטי בתוך ההצעה – אני מתחיל מהסוף – אנחנו צריכים להצמיד למטבע ששגור כאן, שאנשים מתנהלים אתו.

אילן גילאון: והסיבה האמיתית לכך שאני – ואני יודע שגם חברי כנסת אחרים – הגישו את ההצעה, זה הדחיפות, בבחינת "עבר זמנו – בטל קורבנו", בגלל עליית הדולר למעלה.

יוסי כץ: תודה.

אילן גילאון: אני מבקש שלא יצא האוויר מן ההצעה הזאת.

אילן גילאון: דרך אגב, אין פה המצאת המשקפיים.

אילן גילאון: הצעה כזאת ודומה לה כבר הונחה בעבר על ידי שר המשפטים היום.

יוסי כץ: תודה.

יוסי כץ: חבר הכנסת יאיר פרץ ישנו פה?

יוסי כץ: איננו.

יוסי כץ: מי מנמק בשמו?

יצחק גאגולה: אני מנמק במקומו.

יצחק גאגולה: אדוני היושב ראש, בגלל המצב הקשה, שהרבה סטודנטים והרבה זוגות צעירים פשוט נאלצים מדי חודש בחודשו להוסיף מאות שקלים בגלל המצב של עליית הדולר, מחובתנו אנחנו לעזור ולפתור את הבעיה.

יצחק גאגולה: כל יום שעובר הוא לרעת הציבור, לרעת הזוגות הצעירים בעיקר ולכן יפה שעה אחת קודם.

יצחק גאגולה: אני רוצה להוסיף משפט אחד.

יצחק גאגולה: הצעת חוק דומה מאד הגשתי גם אני בשינוי קטן.

יצחק גאגולה: עדיין לא קיבלתי את המספר, לצערי, לכן ההצעה שלי לא הוגשה היום, לכן אני רוצה לומר את הדברים האלה ושזה יירשם בפרוטוקול שאני מבקש, שכשההצעה שלי תגיע יתחשבו גם בה והיא תקבל פטור.

זאב בוים: כל הצעה בזמנה.

יוסי כץ: תודה.

נסים זאב: אני רוצה להשלים את ההצעה של יאיר פרץ.

נסים זאב: יאיר פרץ התכוון גם לטיסות באל-על, שזה לא יהיה צמוד לדולר, אלא בשקלים.

זאב בוים: לאן הוא נוסע?

זאב בוים: לרמאללה הוא נוסע, במטוס?

יוסי כץ: רבותי, אחרון המציעים – הצעת חוק פרטית של חבר הכנסת אופיר פינס ואין יותר מתאים מאשר חבר הכנסת אופיר פינס עצמו.

אופיר פינס-פז: אני רוצה לתת עוד נימוק.

אופיר פינס-פז: הורדת הריבית היא דבר מאד מאד חשוב למשק ביכולת שלו להתמודד גם עם בעיות האבטלה וכדומה.

אופיר פינס-פז: כמו לכל דבר יש גם צדדים שליליים לכל החלטה.

אופיר פינס-פז: כדי לצמצם נזקים מול היתרונות של הורדת שער ריבית, צריך לטפל בנושא הזה של הדירה, משום שפה אתה משלם מחיר יקר מאד ברמה חברתית, על דבר טוב מאד מבחינה אחרת.

אופיר פינס-פז: הרי מה תהיה האלטרנטיבה?

אופיר פינס-פז: אם הדברים האלה לא יקרו, הוא יעלה בסוף את שער הריבית, הנגיד, כי אין לו ברירה.

אופיר פינס-פז: מכל מיני סיבות.

אופיר פינס-פז: לכן אני חושב שפה אנחנו מבקשים מענה נכון למציאות שמתרחשת ואני חושב שכדאי לעשות את זה דחוף.

יוסי כץ: אני, באופן יוצא מן הכלל, נותן דיון של שלושה דוברים: חיים כץ, מוסי רז ונעמי חזן, אבל אני מודיע לכם כרגע: אם לא יהיו תשעה חברי ועדה קבועים לא נוכל להצביע.

נעמי חזן: בגלל זה אנחנו רוצים לדבר.

יוסי כץ: בסדר.

יוסי כץ: בבקשה.

יוסי כץ: כי אנחנו צריכים לסיים את הדיון בעוד שש דקות.

יוסי כץ: כל אחד דקה, כדי שיהיה לנו זמן להצביע.

יוסי כץ: חבר הכנסת חיים כץ.

חיים כץ: הבעיה שלנו היא שאנחנו חיים מהיד לפה.

חיים כץ: הדבר הכי גרוע שאנחנו יכולים לעשות לשוכרי הדירות זה להצמיד את זה לשקל.

חיים כץ: למה זה הדבר הכי גרוע שאנחנו יכולים לעשות?

חיים כץ: כי כל משכיר דירה יצמיד את זה למדד.

חיים כץ: אף אחד לא ישאיר את זה באוויר ואם אני מסתכל לאורך השנים, המדד יותר גבוה מהדולר.

חיים כץ: היתה קפיצה של הדולר עכשיו, אני אצמיד לדולר הגבוה, אני אתן זחילה של מדד ואני אעניש את האנשים – ואין לנו מטרה להעניש את אלה ששוכרים את הדירות.

יצחק גאגולה: אף אחד לא אומר שהוא יצמיד את זה למדד.

יוסי כץ: חבר הכנסת רז, בבקשה.

מוסי רז: אני בעד לפטור מחובת הנחה, כנושא שיש לו דחיפות.

מוסי רז: הדולר עלה וצריך לדון בנושא – אני מסכים - אבל אני שותף לדעתו של חבר הכנסת חיים כץ, החוק הזה הוא לטובת העשירים.

מוסי רז: הוא ידפוק את שוכרי הדירות.

מוסי רז: קודם כל, לא בעיה לעקוף אותו.

מוסי רז: אתם אומרים שינקבו את המחיר בשקלים, אז ינקבו את המחיר בשקלים צמוד לדולר – זה גם אפשרי ואפשר להצמיד למדד, אפשר ריבית, זה נותן משחק לבעלי הדירות ואף על פי שהכוונה שלכם טובה, המשמעות בשטח תהיה נגד שוכרי הדירות.

מוסי רז: אני, ששכרתי דירה במשך שנים, בא אלי בעל הבית, אמר לי: אני רוצה להצמיד למדד, אמרתי לו: בשום פנים ואופן לא.

מוסי רז: אני רוצה להצמיד לדולר.

מוסי רז: אל תפגעו באפשרות הזו שהיא לטובת שוכרי הדירות.

מוסי רז: זה מאד מסוכן.

אילן גילאון: למה זה לטובת שוכרי הדירות?

מוסי רז: - -

זאב בוים: בואו נאמר: יש דחיפות לדון בזה.

זאב בוים: מה תהיה מהות הדיון – את זה נראה אחר כך.

מוסי רז: אבל אני בעד פטור מחובת הנחה.

אילן גילאון: - -

יוסי כץ: סליחה, סליחה, רבותי.

יוסי כץ: חברת הכנסת נעמי חזן.

עבד-אלמאלכ דהאמשה: אם אתה מצביע, אני משתתף.

עבד-אלמאלכ דהאמשה: אם לא – אני חייב לעלות.

יוסי כץ: אני מצביע עוד דקה אחת.

יוסי כץ: יש תשעה?

אתי בן-יוסף: לא.

אתי בן-יוסף: יש שמונה.

זאב בוים: יאיר הלך להביא אנשים.

ארבל אסטרחן: יחד עם יאיר זה שמונה.

יוסי כץ: עוד דקה אנחנו מצביעים.

יוסי כץ: אחרונה, חברת הכנסת נעמי חזן.

יוסי כץ: חכה, חבר הכנסת דהאמשה, עוד דקה.

יוסי כץ: חברת הכנסת נעמי חזן, זכות הדיבור שלך.

יוסי כץ: את רוצה לדבר?

נעמי חזן: מוותרת.

יוסי כץ: מוותרת?

יוסי כץ: תודה.

יוסי כץ: מי בעד מתן פטור מחובת הנחה - - -

אתי בן-יוסף: אבל חסרים חברי ועדה קבועים.

אתי בן-יוסף: אין תשעה.

אתי בן-יוסף: יש שמונה.

יוסי כץ: רבותי, אני מעמיד את זה להצבעה.

יוסי כץ: אין לי ברירה.

יוסי כץ: אתם רוצים – תבקשו רביזיה.

ארבל אסטרחן: אתה לא יכול להצביע.

זאב בוים: תעמיד להצבעה.

יוסי כץ: מי בעד מתן פטור מחובת הנחה לשלוש הצעות החוק הללו.

אנה שניידר: אתה לא יכול להצביע.

אתי בן-יוסף: חסר לך קוורום.

אתי בן-יוסף: לפי התקנה החדשה אי אפשר לקיים הצבעה.

יוסי כץ: רבותי, יש אזכרה לראש הממשלה המנוח, מנחם בגין זכרו לברכה.

יוסי כץ: אני לא מתכוון לעכב את ההצבעה.

אנה שניידר: אבל אתה לא יכול להצביע.

זאב בוים: אז תצביע ביום שני.

יוסי כץ: יום שני?

יוסי כץ: אין לנו ברירה.

קריאה: - -

יוסי כץ: אבל תבינו, זכרו של מנחם בגין, עם כל הכבוד, יותר חשוב.

חיים כץ: אז תצביע.

יוסי כץ: אני מודיע לכם שעוד דקה בדיוק אני אעשה את ההצבעה.

זאב בוים: עוד דקה.

זאב בוים: בוא, תביא מהר עוד אחד.

אתי בן-יוסף: אבל חלק יצאו.

יוסי כץ: הם יצאו.

יוסי כץ: רבותי, אני מודיע לכם שאני דוחה את ההצבעה לשבוע שמתחיל בארבעה במרץ.

יוסי כץ: תודה.

נסים זאב: אני מודיע שאני אנסה לשנות את התקנה הזאת של התשעה.

נסים זאב: היא לא שקולה.

נסים זאב: זה לא יעלה על הדעת.